Na temelju članka 6. i 28. Zakona o savjetima mladih („Narodne novine“ broj 41/14) i članka 27. Statuta Grada Otočca („Službeni vjesnik Grada Otočca“ broj 1/13), Gradsko vijeće Grada Otočca na 6. sjednici održanoj 20. 05. 2014. donosi

**O D L U K U  
o osnivanju Gradskog  savjeta mladih Grada Otočca**

1. **OSNOVNE ODREDBE**

**Članak 1.**

Ovom se odlukom osniva Gradski savjet mladih Grada Otočca (u daljnjem tekstu: Savjet) i  uređuje  sastav,  način  izbora,  djelokrug  rada  i  način  utjecaja  na  rad  Gradskog  vijeća  u postupku donošenja odluka i drugih akata od izravnog interesa za mlade i u svezi s mladima Grada  Otočca,  način  financiranja  rada  i  programa  Savjeta,  osiguravanje  prostornih  i drugih uvjeta za rad Savjeta te druga pitanja važna za rad Savjeta.

**Članak 2.**

Savjet  se osniva kao    savjetodavno      tijelo   jedinice lokalne samouprave koje    ima za  cilj   aktivno uključivanje mladih u javni život Grada Otočca promicanjem i zagovaranjem prava, potreba i interesa mladih na lokalnoj razini.

Mladi, u smislu ove Odluke, osobe su s prebivalištem ili boravištem na području Grada Otočca, koji u trenutku podnošenja kandidatura za članstvo u Savjetu imaju navršenih petnaest (15) do navršenih trideset (30) godina života.

1. **SASTAV SAVJETA**

**Članak 3.**

Savjet   ima   pet   (5)   članova   uključujući   predsjednika   i   zamjenika predsjednika.

Članovi Savjeta imaju zamjenike koji se biraju zajedno sa članovima, a zamjenjuju članove na sjednicama Savjeta u slučaju spriječenosti člana Savjeta sa svim pravima i obvezama člana Savjeta.

Prestankom mandata članu Savjeta prestaje mandat njegovom zamjeniku.

1. **POSTUPAK IZBORA ČLANOVA I ZAMJENIKA ČLANOVA SAVJETA**

**Članak 4.**

Postupak  izbora  članova  Savjeta pokreće  Gradsko  vijeće  putem  Odbora  za izbor i imenovanja, javnim pozivom koji se objavljuje na mrežnim stranicama Grada Otočca te u sredstvima javnog priopćavanja.

Javni poziv objavljuje se najkasnije tri mjeseca prije isteka mandata tekućeg saziva Savjeta.

Rok za podnošenje prijedloga za izbor članova Savjeta je petnaest dana (15) od dana objave poziva.

U javnom pozivu Odbor za izbor i imenovanja navodi uvjete koje moraju ispunjavati predlagatelji i kandidati za članove Savjeta u skladu s odredbama ove Odluke.

**Članak 5.**

Kandidature za članove Savjeta i njihove zamjenike temeljem javnog poziva za isticanje kandidatura ističu udruge koje su sukladno statutu ciljno i prema djelatnostima opredijeljene za rad s mladima i za mlade, učenička vijeća, studentski zborovi, pomladci političkih stranaka, sindikalnih ili strukovnih organizacija u Republici Hrvatskoj i neformalne skupine mladih.

Kada je predlagatelj kandidature iz stavka 1. ovog članka neformalna skupina mladih tada ta skupina mora biti od najmanje 20 mladih.

Ovlašteni predlagatelji kandidatura iz stavka 1. ovog članka dužni su prilikom isticanja kandidatura za članove Savjeta predložiti i zamjenika za svakog pojedinog kandidata za člana Savjeta.

Prijedlog kandidature treba biti potpisan i ovjeren od osobe ovlaštene za zastupanje predlagatelja.

Prijedlogu kandidature treba priložiti vlastoručno potpisano očitovanje kandidata i zamjenika kandidata o prihvaćanju kandidature od strane određenog predlagatelja.

**Članak 6.**

Nakon zaprimanja kandidatura za članove i zamjenike članova Savjeta, Odbor za izbor i imenovanja obavlja provjeru formalnih uvjeta prijavljenih kandidata te u roku 15 dana od dana isteka roka za podnošenje prijava, sastavlja izvješće o provjeri formalnih uvjeta te utvrđuje popis važećih kandidatura.

Izvješće o provjeri formalnih uvjeta i popis važećih kandidatura dostavljaju se Gradskom vijeću Grada Otočca te se objavljuju na mrežnim stranicama Grada Otočca i u sredstvima javnog priopćavanja.

Gradsko vijeće na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura za članove i zamjenike članova Savjeta tajnim glasovanjem bira članove i zamjenike članova Savjeta.

Glasovanje se obavlja glasačkim listićima ovjerenim pečatom Gradskog vijeća Grada Otočca, na kojem su navedena prezimena kandidata abecednim redom, zaokruživanjem broja ispred 5 kandidata.

U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broj članova Savjeta između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi i zamjenici članova Savjeta.

**Članak 7.**

Rezultati izbora za članove i zamjenike članova Savjeta objavljuju se na mrežnim stranicama Grada Otočca te u sredstvima javnog priopćavanja.

1. **MANDAT ČLANOVA SAVJETA**

**Članak 8.**

Mandat   članova  Savjeta  traje   tri   (3)   godine   računajući   od   dana konstituiranja Savjeta.

Mandat zamjenika člana Savjeta vezan je uz mandat člana Savjeta, ukoliko prestane mandat članu prestaje mandat i zamjeniku člana Savjeta.   
Gradsko vijeće će razriješiti člana Savjeta mladih prije isteka mandata:

* ako neopravdano izostane s najmanje 50% sjednica Savjeta u godini dana,
* na osobni zahtjev člana Savjeta.

**Članak 9.**

Ako se broj članova Savjeta spusti ispod tri, Gradsko vijeće će provesti postupak dodatnog izbora za dva člana i zamjenika člana Savjeta, objavom javnog poziva putem Odbora za izbor i imenovanja.

Mandat članova Savjeta izabranih postupkom dodatnog izbora traje do isteka mandata članova Savjeta izabranih u redovitom postupku biranja članova Savjeta.

Gradsko vijeće će raspustiti Savjet ako Savjet ne održi sjednicu dulje od šest mjeseci.

1. **KONSTITUIRANJE SAVJETA**

**Članak 10.**

Savjet se mora konstituirati u roku od 30 dana od dana objave rezultata izbora.

Prvu sjednicu Savjeta dužan je sazvati predsjednik Gradskog vijeća Grada Otočca.

Sjednici Savjeta do izbora predsjednika Savjeta predsjedava najstariji član.

Savjet je konstituiran izborom predsjednika Savjeta.

Predsjednika i zamjenika predsjednika Savjeta biraju i razrješuju članovi Savjeta većinom glasova svih članova, sukladno Zakonu o savjetima mladih.

Ako Savjet u roku od 30 dana od dana proglašenja službenih rezultata izbora za članove Savjeta ne izabere predsjednika Savjeta, Gradsko vijeće objavit će novi javni poziv za izbor članova i zamjenika članova Savjeta.

Obavijest o konstituiranju Savjeta objavljuje se na mrežnim stranicama te u sredstvima javnog priopćavanja.

1. **NAČIN RADA SAVJETA**

**Članak 11.**

Savjet predstavlja predsjednik Savjeta.  
 Predsjednik Savjeta:

– saziva i vodi sjednice Savjeta,

– predstavlja Savjet prema Gradu Otočcu i prema trećima,

– obavlja druge poslove sukladno odredbama Zakona o savjetima mladih i Poslovnika o radu Savjeta.

Ako je predsjednik Savjeta iz opravdanih razloga spriječen obavljati svoje dužnosti zamjenjuje ga zamjenik predsjednika Savjeta.

Ako predsjednik Savjeta ne obavlja svoje dužnosti sukladno zakonu, općim aktima Grada Otočca te poslovniku o radu, Savjet može natpolovičnom većinom glasova svih članova pokrenuti postupak njegovog razrješenja s funkcije predsjednika Savjeta i izbora novog predsjednika.

Ako Savjet ne pokrene postupak izbora novog predsjednika Savjeta sukladno stavku 4. ovoga članka, Gradsko vijeće Grada Otočca sukladno poslovniku o radu Savjeta, može u pisanom obliku uputiti Savjetu inicijativu za pokretanje postupka izbora novog predsjednika Savjeta.

Ako zamjenik predsjednika Savjeta ne obavlja svoje dužnosti sukladno zakonu, općim aktima Grada Otočca te poslovniku o radu Savjeta, predsjednik Savjeta ili najmanje 1/3 članova Savjeta može pokrenuti postupak za njegovo razrješenje s funkcije zamjenika predsjednika Savjeta i izbor novog zamjenika predsjednika Savjeta.

**Članak 12.**

Savjet može, u skladu sa svojim djelokrugom, imenovati svoje stalne i povremene radne skupine za uža područja djelovanja, te organizirati forume, tribine i radionice za pojedine dobne skupine mladih ili srodne vrste problema mladih.

U radu Savjeta mogu sudjelovati, bez prava glasa, i stručnjaci iz pojedinih područja vezanih za mlade i rad s mladima.

**Članak 13.**

Savjet donosi program rada Savjeta za svaku kalendarsku godinu.

Program rada Savjeta mora sadržavati sljedeće aktivnosti:

– sudjelovanje u kreiranju i praćenju provedbe lokalnog programa djelovanja za mlade,

– konzultiranje s organizacijama mladih o temama bitnim za mlade,

– suradnju s tijelima Grada Otočca u politici za mlade,

– suradnju s drugim savjetodavnim tijelima mladih u Republici Hrvatskoj i inozemstvu.

Program rada Savjeta može sadržavati i ostale aktivnosti važne za rad Savjeta i poboljšanje položaja mladih, a u skladu s propisanim djelokrugom Savjeta.

Program rada Savjeta donosi se većinom glasova svih članova Savjeta.

Savjet donosi program rada te ga podnosi na odobravanje Gradskom vijeću Grada Otočca, najkasnije do 30. rujna tekuće godine, za sljedeću kalendarsku godinu.

Savjet podnosi godišnje izvješće o svom radu Gradskom vijeću Grada Otočca do 31. ožujka tekuće godine za prethodnu godinu te ga dostavlja na znanje Gradonačelniku Grada Otočca koji ga objavljuje na mrežnim stranicama Grada Otočca.

**Članak 14.**

Ako se programom rada Savjeta za provedbu planiranih aktivnosti predviđa potreba osiguranja financijskih sredstava, sredstva se sukladno Zakonu o savjetima mladih, ovoj Odluci i na temelju financijskog plana osiguravaju u proračunu Grada Otočca.

Program rada Savjeta iz stavka 1. ovoga članka odobrava Gradsko vijeće Grada Otočca.

Članovi Savjeta nemaju pravo na naknadu za svoj rad već imaju pravo na naknadu troškova prijevoza za dolazak na sjednice Savjeta ukoliko putuju dalje od 2 km, kao i drugih putnih troškova neposredno vezanih za rad u Savjetu.

1. **DJELOKRUG RADA SAVJETA**

**Članak 15.**

U okviru svoga djelokruga Savjet:

– raspravlja na sjednicama Savjeta o pitanjima značajnim za rad Savjeta, te o pitanjima iz djelokruga Gradskog vijeća Grada Otočca koji su od interesa za mlade;

– u suradnji s predsjednikom Gradskog vijeća inicira u Gradskom vijeću donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području Grada Otočca, raspravu o pojedinim pitanjima od značenja za unaprjeđivanje položaja mladih na području Grada Otočca te način rješavanja navedenih pitanja;

– putem svojih predstavnika sudjeluje u radu Gradskog vijeća prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području Grada Otočca davanjem mišljenja, prijedloga i preporuka o pitanjima i temama od interesa za mlade;

– sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih;

– potiče informiranje mladih o svim pitanjima značajnim za unaprjeđivanje položaja mladih, međusobnu suradnju savjeta mladih u Republici Hrvatskoj, te suradnju i razmjenu iskustava s organizacijama civilnoga društva i odgovarajućim tijelima drugih zemalja;

– predlaže i daje na odobravanje Gradskom vijeću program rada popraćen financijskim planom radi ostvarivanja programa rada Savjeta;

– po potrebi poziva predstavnike tijela Grada Otočca na sjednice Savjeta;

– potiče razvoj financijskog okvira provedbe politike za mlade i podrške razvoju organizacija mladih i za mlade, te sudjeluje u programiranju prioriteta natječaja i određivanja kriterija financiranja organizacija mladih i za mlade;

– obavlja i druge savjetodavne poslove od interesa za mlade.

1. **ODNOS SAVJETA I GRADSKOG VIJEĆA TE GRADONAČELNIKA GRADA OTOČCA**

**Članak 16.**

Gradsko vijeće Grada Otočca dostavlja Savjetu sve pozive i materijale za svoje sjednice te zapisnike s održanih sjednica u istom roku, kao i članovima Gradskog vijeća, te na drugi prikladan način informira Savjet o svim svojim aktivnostima.

Predsjednik Gradskog vijeća po potrebi, a najmanje svaka tri mjeseca, održava zajednički sastanak sa Savjetom, na koji po potrebi poziva i druge članove Gradskog vijeća i drugih tijela Grada Otočca, a na kojem raspravljaju o svim pitanjima od interesa za mlade te o suradnji Gradskog vijeća i drugih tijela Grada Otočca sa Savjetom.

Inicijativu za zajednički sastanak predsjednika Gradskog vijeća Grada Otočca i Savjeta može pokrenuti i Savjet.

Na zajednički sastanak predsjednika Gradskog vijeća i Savjeta mogu biti pozvani i stručnjaci iz pojedinih područja vezanih za mlade i rad s mladima.

U slučaju da više jedinica lokalne samouprave osnuje zajednički savjet mladih, sastanak iz stavka 2. ovoga članka saziva onaj predsjednik predstavničkih tijela kojeg zajednički, sukladno sporazumu iz članka 7. stavka 2. Zakona o savjetima mladih, odrede svi predsjednici predstavničkih tijela jedinica lokalne samouprave koje su osnovale zajednički savjet mladih, a na sastanku sudjeluju svi predsjednici predstavničkih tijela.

Na prijedlog Savjeta mladih Gradsko vijeće će raspraviti pitanje od interesa za mlade, i to najkasnije na prvoj sljedećoj sjednici od dana dostave zahtjeva Savjeta pod uvjetom da je prijedlog podnesen najkasnije sedam dana prije dana održavanja sjednice Gradskog vijeća Grada Otočca.

Predsjednik, zamjenik predsjednika ili drugi član Savjeta kojeg Savjet imenuje dužan je odazvati se pozivima na sjednice Gradskog vijeća Grada Otočca, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Vijeće.

**Članak 17.**

Savjet mladih surađuje s Gradonačelnikom Grada Otočca redovitim međusobnim informiranjem, savjetovanjem te na druge načine.

Gradonačelnik po potrebi, a najmanje svaka tri mjeseca, održava zajednički sastanak sa Savjetom, a na kojem raspravljaju o svim pitanjima od interesa za mlade, te o suradnji Gradonačelnika i Savjeta.

Gradonačelnik svakih šest mjeseci pisanim putem obavještava Savjet o svojim aktivnostima koje su od važnosti ili interesa za mlade.

**Članak 18.**

Grad Otočac osigurava prostor za rad i održavanje sjednica Savjeta.

Stručne i administrativne poslove za potrebe Savjeta obavljaju stručne službe Gradskog vijeća.

**Članak 19.**

Stupanjem na snagu ove odluke prestaje važiti Odluka o osnivanju Gradskog savjeta mladih Grada Otočca („Službeni vjesnik Grada Otočca“ broj 5/07).

Ova odluka stupa na snagu osmoga dana nakon objave u „Službenom vjesniku Grada Otočca“

KLASA:  021-04/14-01/1  
URBROJ:2125/02-01-01-14-3  
Otočac,    20. 05. 2014.

                                                                      Predsjednik

                                                                                    Slaven Prpić, dipl. uč.,v.r.